สำนักงานตำรวจแห่งชาติ เตือนภัย "เว็บไซต์ปลอม หลอกเอาทรัพย์สิน" ช่วงเทศกาลหยุดยาว แนะหากพบข้อความ หรือพบข่าวใด ๆ ที่น่าสงสัยให้ตรวจสอบข้อมูลก่อนเสมอ
พันตำรวจเอกกฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า ช่วงเทศกาลหยุดยาว อาจมีมิจฉาชีพฉวยโอกาสสร้างข่าวปลอม หรือจัดเว็บไซต์ปลอม หลอกเอาทรัพย์สิน หรือข้อมูลส่วนตัวของประชาชน เนื่องจากพบว่า ที่ผ่านมา มีข่าวปลอมหลายเรื่องเกี่ยวกับการจัดโปรโมชั่นของขวัญสำหรับช่วงเทศกาลหยุดยาวปีใหม่ เช่น รัฐบาลโอน 1,000 บาท ให้บัตรคนจนเป็นของขวัญขวัญปีใหม่กดจากตู้ใช้ได้ทันที, กรณีปรับเบี้ยยังชีพแจกเพิ่ม 2,000 บาทเป็นต้น โดยมิจฉาชีพ จะสร้างลิงก์หลอกลวงให้คลิกเข้าไป เพื่อลวงเอาข้อมูลส่วนตัว หรือบางครั้งก็ทำการติดต่อให้โอนเงินสำหรับค่าดำเนินการไปก่อน อาจสร้างความเสียหายเป็นวงกว้างให้กับประชาชนได้ แนวทางป้องกัน เมื่อได้รับข้อความ หรือพบข่าวใด ๆ ที่น่าสงสัย ให้ตรวจสอบข้อมูลจากหน่วยงานที่เกี่ยวข้อง ทั้งภาครัฐหรือภาคเอกชน ให้ชัดเจนก่อน, ระมัดระวังการเปิดเผยข้อมูลส่วนตัวบนโลอกออนไลน์ หลีกเลี่ยงการกดเข้าลิงก์ที่ไม่น่าเชื่อถือ,  หลีกเลี่ยงข้อเสนอที่ฟังดูดีเกินกว่าจะเป็นไปได้ หรือมีผลตอบแทนสูง ง่าย มีขั้นตอนไม่ซับซ้อน, หากรู้ตัวว่าถูกหลอก ให้เตรียมบันทึกการสนทนา สลิปการโอนเงิน เอกสารที่เกี่ยวข้อง เพื่อแจ้งความดำเนินคดี เนื่องจาก การกระทำลักษณะดังกล่าว เข้าข่ายความผิดฐาน นำเข้าสู่ระบบคอมพิวเตอร์ด้วยข้อมูลคอมพิวเตอร์อันเป็นเท็จฯ และความผิดฐานฉ้อโกง ซึ่งเป็นความผิดต่อส่วนตัว ผู้เสียหายจะต้องเข้าร้องทุกข์กับพนักงานสอบสวนในท้องที่ เพื่อดำเนินคดีกับผู้กระทำความผิด